Chrám svätého Ivana Rilského (Pernik)

**Chrám svätého Ivana Rilského** (), známy aj pod názvom **Banícky chrám** () je chrám Bulharskej pravoslávnej cirkvi z prvej polovice 20. storočia, ktorý sa nachádza v meste Pernik v Pernickej oblasti v juhozápadnom Bulharsku.

Chrám svätého Ivana Rilského je hlavným chrámom mesta Pernik. Chrámový sviatok sa slávi 19. novembra.

## Lokalita
Celkový pohľad na chrám zo severovýchodu|náhľad|vľavo
Chrám svätého Juraja sa nachádza v centrálnej časti mesta Pernik pri budove radnice a oproti budove banského riaditeľstva na námestí „Sv. Ivan Rilski“ (, doslova *námestie svätého Ivana Rislkého*). Chrám bol postavený na mieste, kde sa predtým nachádzala kuchyňa banského riaditeľstva.

## Dejiny
Chrám bol postavený z iniciatívy a s podporou vedenia pernickej uhoľnej bane a to predovšetkým jej riaditeľa Ivana Stoimenova a banského inžiniera Gerogiho Koňarova. Sumou 10 000 levov prispel na výstavbu chrámu aj bulharský cár Ferdinand I. Výstavba chrámu sa začala v roku 1910, avšak z dôvodu vojen v rokoch 19121918 sa zdržala a bola ukončená až v priebehu roku 1920. 

Chrám bol následne vysvätený 1. novembra (19. novembra podľa súčasného kalendára) 1920. Svätiteľom bol biskup Varlaam Levkijski. Vysvätenia chrámu sa zúčastnil aj vtedajší bulharský cár Boris III. Chrám sa po vysvätení stal hlavným chrámom v Perniku a nahradil tak v tejto úlohe starší pernický Chrám svätého Juraja.

V rokoch 19371939 bol chrám vyzdobený freskami. Do 9. septembra 1944 bol chrám pod správou pernickej uholnej bane, pričom tá vyplácala aj mzdu aj kňazovi a jeho pomocníkom a mala na starosti aj platbu za údržbu budovy a všetky ostatné možné výdavky. Po roku 1944 prešiel chrám pod správu Sofijskej metropoly.

18. októbra 2009 bola v chráme uložená časť relikvií svätého Ivana Rilského, ktorá bola do chrámu prenesená z Rilského monastiera. Relikvie boli chrámu darované z rozhodnutia Svätej synody Bulharskej pravoslávnej cirkvi.

## Charakteristika
Mozaika nad vchodom do chrámu, zobrazujúca svätého Ivana Rilského|náhľad|upright|vľavo
Autorom projektu chrámu bol architekt Aleksi Načev. Chrám postavil významný staviteľský majster Kiro Spasov z dediny Strezimirovci pri meste Trăn.

Budova je postavená na pôdoryse v tvare kríža so skrátenými ramenami s centrálne položenou kupolou, ktorá je podopieraná štyrmi voľne stojacimi stĺpmi. V priestore medzi ramenami kríža sa nachádzajú štyri kupolovité stavby, ktoré však formujú siluetu stavby iba zvonku a nie sú postavené ako priestor vo vnútri chrámu. Chrám tak zvonku pôsobí ako päťkupolový, z interiéru je však badateľná len centrálna hlavná kupola. Na západnej strane budovy sa nachádza zvonica, ktorá je najvyšším prvkom stavby.

Priestor naosu predstavuje kompaktná sála sústredená v priestore pod hlavnou kupolou.

## Výzdoba interiéru
### Ikonostas a ikony
Ikonostas je zdobený drevorezbou, je však zhotovený strojovo.

### Fresková výzdoba
Chrám je vyzdobený freskami. Ich autormi sú bulharskí umelci Nikola Marinov a Dečko Uzunov, pričom pri výzdobe im pomáhali aj dvaja ich žiaci z Umeleckej akadémie Aleksandăr Poplilov a Dimităr Kandimirov. Aleksandăr Poplilov je taktiež autorom mozaiky zobrazujúcej svätého Ivana Rilského, ktorá je umiestnená na vonkajšej fasáde nad vchodom do chrámu. Fresky v chráme sú zhotovené v secesnom slohu. Vyzdobený je nimi predovšetkým priestor kupoly a tamburu, ale aj niektoré ďalšie časti chrámu.

## Galéria

StIvanRilskyChurch-Pernik-Bulgaria06.jpg|celkový pohľad na chrám z juhozápadu
StIvanRilskyChurch-Pernik-Bulgaria05.jpg|celkový pohľad na chrám z juhovýchodu
StIvanRilskyChurch-Pernik-Bulgaria07.jpg|pohľad na západnú fasádu chrámu
StIvanRilskyChurch-Pernik-Bulgaria04.jpg|pohľad na východnú fasádu chrámu
StIvanRilskyChurch-Pernik-Bulgaria12.jpg|pohľad na centrálnu časť južnej fasády
StIvanRilskyChurch-Pernik-Bulgaria13.jpg|detailný pohľad na apsidu chrámu
StIvanRilskyChurch-Pernik-Bulgaria08.jpg|detailný pohľad na chrámovú zvonicu
StIvanRilskyChurch-Pernik-Bulgaria15.jpg|detailný pohľad na centrálnu chrámovú kupolu


## Referencie

## Iné projekty

Kategória:Pravoslávne chrámy v Bulharsku
Kategória:Stavby v Perniku
Kategória:Kostoly zasvätené svätému Ivanovi Rilskému
Kategória:Kostoly postavené po oslobodení Bulharska
Kategória:Architektúra z 1920